OpenLLM-France/wikimedia huggingface dataset:
# Cassiopea (mitologia)

Segons la mitologia grega, Cassiopea (Cassiepeia o Cassiopeia, Κασσιέπεια o Κασσιόπεια) era l'esposa de Cefeu, rei d'Etiòpia (l'Etiòpia mitològica no correspon amb el país actual i era probablement a les costes orientals del Mediterrani), i mare d'Andròmeda. El nom grec antic Κασσιόπη significa "la de les paraules excelses".

## Mite

Cassiopea presumia que ella i la seva filla Andròmeda superaven en bellesa les nereides, les nimfes del mar. Això va despertar la ira de Posidó, el déu del mar. Posidó va decidir castigar l'arrogància de Cassiopea i venjar les nereides mitjançant un monstre marí semblant a una balena, de vegades identificat amb Ceto, que va enviar contra les costes d'Etiòpia per destruir el país. Cassiopea i el seu marit varen consultar l'oracle de Líbia i aquest va dir que calia sacrificar Andròmeda, la filla de Cassiopea, per calmar al monstre i la ira de Posidó.
Així Andròmeda va ser encadenada a una roca a la costa perquè la devorés el mostre marí. Però va ser alliberada per Perseu, que va arribar a temps amb l'ajuda del seu cavall Pegàs. Perseu i Andròmeda es varen casar, però Posidó no va voler que Cassiopea romangués sense càstig i a fi de torturar-la eternament va posar Cassiopea al firmament lligada a una cadira amb el cap per avall la meitat del temps mentre gira al voltant de l'estel polar.
Les tradicions sobre l'origen de Cassiopea són diverses. De vegades se la relaciona amb la família del fenici Agènor. Seria l'esposa de Fènix i la mare de Fineu. És filla d'Àrab, un fill d'Hermes, que donà nom al país anomenat Aràbia. De vegades el seu marit no és Fènix sinó Èpaf, amb qui va engendrar Líbia, la mare d'Agènor. També, com hem dit, se la considera l'esposa de Cefeu, rei d'Etiòpia. Tots aquests mites relacionen Cassiopea amb els països del sud de Grècia, Aràbia, Etiòpia o Egipte.
Actualment els noms dels altres personatges del mite com Andròmeda, Ceto, Cefeu, etc. els duen constel·lacions veïnes a l'esfera celeste. En les representacions iconogràfiques, Cassiopea generalment apareix asseguda en una cadira o tron, la forma de la constel·lació, però no sempre es representa lligada.

## Vegeu també

* Constel·lació de Cassiopea
* Andròmeda (mitologia)

## Referències

* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 91. ISBN 9788496061972.

## Enllaços externs

* Constellations - Cassiopeia
* Royal Astronomical Society of New Zealand Arxivat 2010-05-25 a Wayback Machine.
# Cassius Jackson Keyser

Cassius Jackson Keyser (Rawson, 15 de maig de 1862 - Nova York, 8 de maig de 1947) va ser un matemàtic nord-americà.

## Vida i Obra

Keyser va fer els estudis superiors a la North West Ohio Normal School (avui Universitat del Nord d'Ohio) fins al 1883, després va fer de mestre i director d'escola secundària. El 1885 es va casar amb una companya d'estudis de l'Escola Normal, Ella Maud Crow. Va cursar un segon grau a la universitat de Missouri el 1892. Després d'ensenyar allà, a l'Escola Normal de l'Estat de Nova York i a la universitat Washington a Saint Louis, es va inscriure com a estudiant de postgrau a la Universitat de Colúmbia, en la qual va obtenir el màster el 1896 i el doctorat el 1901. Va passar la resta de la seva carrera acadèmica a Colúmbia, convertint-se en el catedràtic de Matemàtiques (1904-1927) i cap del departament (1910-16). Es va retirar el 1927.
Keyser va ser un dels primers nord-americans en apreciar les noves direccions en els fonaments de les matemàtiques iniciades pels matemàtics europeus. També va ser un dels primers a apreciar la importància matemàtica i filosòfica del seu company americà Charles Sanders Peirce. Mentre va estar a Columbia, Keyser només va supervisar dues tesis doctorals, però tots dos autors van resultar força rellevants: Eric Temple Bell i el lògic Emil Post.
Va publicar uns quants llibres divulgatius en els que defensava la lògica com a part essencial de les matemàtiques.
Es va convertir en membre de la junta nord-americana del Hibbert Journal i va contribuir a aquesta i a altres revistes filosòfiques. Juntament amb la New International Encyclopedia i el seu company de Columbia, John Dewey, Keyser va ajudar a fundar l' Associació Americana de Professors Universitaris (AAUP). Va ser membre de l'Acadèmia Americana per a l'Avançament de la Ciència i membre de la Societat Americana de Matemàtiques .

## Referències

* ↑ Meiers, 1947, p. 56.
* ↑ Wardhaugh, 2012, p. 315.

## Bibliografia

* Meiers, Joseph «Cassius Jackson Keyser, 1862-1947» (en anglès). ETC, A Review of General Semantics, Vol. 5, Num. 1, 1947, pàg. 56. ISSN: 0014-164X.
* Wardhaugh, Benjamin. A Wealth of Numbers: An Anthology of 500 Years of Popular Mathematics Writing (en anglès). Princeton University Press, 2012. ISBN 978-0-691-14775-8.

## Enllaços externs

* Roepke, Tena. «Cassius Jackson Keyser, 1862-1947». Mathematical Association of America. [Consulta: 23 gener 2021]. (anglès)
# Casa Maragall (Sant Joan de les Abadesses)

La Casa Maragall és una obra de Sant Joan de les Abadesses (Ripollès) protegida com a Bé Cultural d'Interès Local.

## Descripció

Es tracta d'un edifici entre mitgeres de planta baixa i dos pisos. Destaca el portal dovellat datat l'any 1623. El parament constructiu emprat a la planta baixa són de pedra tosca.
Les obertures són rectangulars i amb llindes. Destaquen els balcons de ferro forjat.

## Història

Era una de les cases d'estiueig de Joan Maragall, el poeta. L'any 1973 es va posar una placa commemorativa conforme aquest fet.

## Referències

* 1 2 3 «Casa Maragall». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 11 maig 2021].
# Casa Marcet

* Per a altres significats, vegeu «Casa Joan Marcet».
La Casa Marcet és un edifici del municipi de Vilafranca del Penedès (Alt Penedès) protegit com a bé cultural d'interès local.
És un edifici entre mitgeres de planta baixa, dos pisos i golfes, amb teulada de teula àrab a dues aigües i torratxa. Respon a la tipologia de l'eixample de mitjans de segle xix, amb la utilització d'un llenguatge auster de l'arquitectura eclèctica amb profundes arrels populars. Presenta una balconada correguda al primer pis i tres balcons, amb obertura per balcó, al segon pis. Les baranes són de ferro de forja.

## Referències

* 1 2 «Casa Marcet». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 10 gener 2015].

## Enllaços externs

* Casa Marcet, fitxa del catàleg de l'Ajuntament
# Censada de Sellamana

La Censada de Sellamana són uns camps de conreu del municipi de Castell de Mur, al Pallars Jussà, a l'antic terme de Mur, en terres del poble del Meüll.
Estan situats a prop i al sud del poble, al sud-est dels Trossos del Castell i al sud del poble i dels Pous. A llevant hi ha les restes de Casa la Rosa i la Font de l'Hort de la Rosa. Per la Censada de Sellamana discorre el Camí de Castellnou.

## Enllaços externs

* Institut Cartogràfic de Catalunya; cal fer dos passos d'aproximació
# Censeau

Censeau és un municipi francès situat al departament del Jura i a la regió de Borgonya - Franc Comtat.
# Casa Rognoni

La Casa Rognoni és un edifici del municipi de Sant Cugat del Vallès (Vallès Occidental) que forma part de l'Inventari del Patrimoni Arquitectònic de Catalunya. Gloria Rognoni, membre del grup teatral "Els Joglars" va encarregar aquest projecte a O. Tusquets i a Ll. Clotet quan va sofrir l'accident que la va apartar de tota activitat teatral.

## Descripció

És una casa d'habitatge unifamiliar en la que la seva construcció s'ha supeditat a dues limitacions: estat físic de la usuària i a l'entorn en el qual predomina la irregularitat del terreny. La seva modernitat radica en l'ús que s'ha fet de la geometria com a element racional en l'adequada resposta a les condicions del solar.
Presenta una planta característica de triangle irregular. Té una disposició escalonada en tres altures diferents: la corresponent al porxo i a les dues plantes superiors. En el primer pis s'hi ha fet la sala d'estar de grans dimensions i amb espai a doble altura. Els murs són llisos i arrebossats de color rosa amb obertures quadrades de marc encavalcat i per l'interior ordenades de manera informal. Captació de la llum per patis i claraboies.

## Referències

* 1 2 3 «Casa Rognoni». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 3 abril 2015].
# Casa Roig-Escrivà

La casa Roig-Escrivà és un edifici d'Amposta inclòs a l'Inventari del Patrimoni Arquitectònic de Catalunya.

## Descripció

És un habitatge compost per tres cossos, un de central pentagonal i dos de quadrats laterals. És a la cantonada de dos carrers. Està format per diferents seccions distribuïdes simètricament d'acord amb un eix central de simetria: dos cossos laterals de planta quadrada, planta baixa i pis superior, balustrada i coberta plana a banda i banda d'un cos central de planta pentagonal, planta baixa i dos pisos i teulada a dues aigües que sobresurt del cos de l'edifici creant un cornisament amb mènsules i elements ornamentals simples. En general destaquen la balustrada central que connecta els cos principal amb els laterals, els emmarcaments de les finestres, les motllures de les cantonades i el petit espai de l'entrada amb petits arbres.
El material de construcció és el maó.
A l'interior destaquen certs elements de caràcter clàssic, com volutes, motllures a les bigues, etc, així com desperfectes en les pintures d'algunes parets.

## Història

Va ser construït en un solar desert segons el projecte del mateix promotor de l'obra, el senyor Alfred Escrivà Prades, i l'arquitecte tortosí J. M. Franquet.

## Referències

* 1 2 3 4 «Casa Roig-Escrivà». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 30 agost 2014].
# Cataviña

Cataviña és una petita ciutat de l'Estat de Baixa Califòrnia, a Mèxic. Pertany al municipi d'Ensenada. És a 390 quilòmetres al sud de la ciutat d'Ensenada. És proper a l'aeròdrom. És travessat per la carretera federal 1. El 2005, la ciutat de Cataviña tenia 139 habitants (Instituto Nacional de Estadística y Geografía). Cataviña té molts paisatges. També es pot practicar el càmping i l'observació d'ocells, rèptils i mamífers. La comunitat també té llocs molts populars pels vehicles de tot terreny.

## Ciutats agermanades

* Misión San Fernando Rey de España de Velicatá, Mèxic.
# Catatonia (síndrome)

La catatonia és un estat físic i psíquic, que es pot definir des d'una crisi fins a un trastorn, depenent del temps que duri. Pot durar des d'unes hores, fins mesos, o simplement pot presentar-se en variacions o intervals en la vida d'una persona que té tendència a la catatonia esquizofrènica.
La catatonia no és una malaltia en si mateixa sinó una síndrome degut a múltiples causes. Habitualment es produeix en pacients amb esquizofrènia i en psicosi maníac-depressiva. Però pot produir-se a conseqüència de diverses malalties del sistema nerviós central (tumors, accidents cervell-vasculars, encefalitis i traumatismes), com manifestació d'una epilèpsia i en encefalopaties de causes diverses (per malalties metabòliques, endocrines i intoxicacions).
Hi ha dos tipus de catatonia: una forma benigna i una altra forma maligna d'elevada mortalitat (catatonia letal de Stauder).
La forma maligna es manifesta en fases d'excitació i d'estupor.

## Estupor

Les característiques són: inamovibilitat física, ja que internament la persona que pateix de la crisi catatònica pensa perfectament bé. La persona està massa ficada en els seus pensaments per poder-se moure. El percentatge més alt dels seus pensaments estan desconnectats del món exterior i algunes vegades pot reaccionar front estímuls com quan el metge mou el cos del pacient i queda en aquesta posició ("flexibilitat de cera").
De tant en tant, els pacients poden dir frases sense sentit, o repetir el que el metge diu. També realitzen repeticions de moviments estereotipats.
Malgrat el tractament, la forma maligna té una mortalitat molt elevada.
# Cerdedo

Cerdedo era un municipi de la província de Pontevedra, a Galícia. Pertanyia a la Comarca de Tabeirós-Terra de Montes. Limitava al nord amb A Estrada i Forcarei, a l'oest amb Cotobade i Campo Lameiro i a l'est amb Forcarei.
L'any 2016 es va fusionar amb el municipi veí de Cotobade, formant el nou municipi de Cerdedo-Cotobade.
Evolució demogràfica :
| 1900 | 1930 | 1950 | 1981 | 2004 |
| 5.331 | 5.265 | 5.888 | 4.251 | 2.308 |
| Fonts: INE i IGE (Els criteris de registre censal variaren i les dades de l'INE i de l'IGE poden no coincidir.) |||||

## Parròquies

* Castro (Santa Baia)
* Cerdedo (San Xoán)
* Figueiroa (San Martiño)
* Folgoso (Santa María)
* Parada (San Pedro)
* Pedre (Santo Estevo)
* Quireza (San Tomé)
* Tomonde (Santa María)
# Catolicisme independent

El catolicisme independent és un moviment sacramental independent de clergues i laics que s'autoidentifiquen com a catòlics (la majoria de vegades com a antic catòlic o com a catòlic independent) i formen "microesglésies que reclamen successió apostòlica i sagraments vàlids", tot i no estar afiliats a les esglésies catòliques històriques com la Catòlica Romana i les Església la Catòlica Antiga. El terme "catòlic independent" deriva del fet que "aquestes denominacions afirmen tant la seva pertinença a la tradició catòlica com la seva independència de Roma".
És difícil determinar el nombre de jurisdiccions, comunitats, clergat i membres que formen el catolicisme independent, sobretot perquè el moviment "està creixent i canviant a cada moment". Alguns adherents trien el catolicisme independent com a via alternativa a viure i expressar la seva fe catòlica fora de l'Església Catòlica Romana (amb les estructures, creences i pràctiques de la qual el catolicisme independent sovint s'alinea estretament) alhora que rebutja alguns ensenyaments catòlics tradicionals.

## Referències

* ↑ Plummer, 2004, p. 86.
* ↑ Mauro Castagnaro, (foreword) in Jarvis 2019
* ↑ Plummer, 2004, p. 3.
* ↑ Plummer, 2004, p. 5.
* ↑ Jarvis, 2018, p. 197–99.
# Catedral de Trogir

La catedral de Sant Llorenç és un dels monuments més destacats de la ciutat de Trogir (Croàcia). La seva construcció començà als voltants de l'any 1200 i va ser completament acabada el 1589. Presenta tots els estils arquitectònics. La joia del santuari, la portada occidental, va ser esculpida a partir de 1240 per Radovan amb una increïble riquesa de detalls. L'interior sorprèn per la falta de llum i per la brutícia de la pedra, el qual no impedeix admirar el púlpit octogonal de pedra amb capitells delicadament esculpits (finals del segle xiii) o la gran Crucifixió pintada (1440). Una altra obra notable és l'esplèndida capella de Joan de Trogir, restaurada el 2001. Es va afegir en el segle xv i és obra de Nikola Firentinac (Nicolas el Florentí), és considerada la segona joia de la catedral i reuneix totes les característiques de l'art del renaixentista. Els àngels barrocs que custodien el sarcòfag són un afegit del segle xviii.
També són apreciables el cadiratge de fusta del cor (1439), profusament decorat i inspirat en el gòtic venecià, el tresor, amb reliquiaris, vestidures sacerdotals i altres objectes conservats en esplèndids armaris, i el baptisteri del segle xv.
El campanar de 47 m, les plantes del qual resumeixen els diferents períodes de construcció (gòtic, gòtic venecià, renaixentista i barroc). Des de l'alt es gaudeix d'una magnífica vista de la ciutat i els seus voltants.
La catedral forma part del centre històric de Trogir que fou declarat patrimoni de la Humanitat per la UNESCO.
# Chibia

Chibia (fins 1975 Vila João de Almeida) és un municipi de la província de Huíla. Té una extensió de 5.281 km² i 181.431 habitants segons el cens de 2014. Comprèn les comunes de Chibia, Capunda-Cavilongo (ex-Olivença-a-Nova), Quihita i Jau. Limita al nord amb els municipis de Lubango i Cacula, a l'est amb el municipi de Quipungo, al sud amb el municipi de Gambos, i a l'oest amb els municipis de Virei i Humpata.

## Història

El municipi és poblat principalment per l'ètnia Nhaneka-Humbe. En 1885 va començar la colonització portuguesa que va portar la fundació de la població de São Pedro da Chibia el 16 de setembre d'aquell any. La zona fou colonitzada també per bòers. El 30 d'octubre de 1927 fou elevada a la categoria de vila i seu municipal, amb la designació de Vila de João de Almeida. En 1975 tornà a anomenar-se Chibia.

## Economia

Les seves principals activitats són l'agricultura, la pesca, i les explotacions de granit negre a Tchicuatite i Capunda Cavilongo, així com la pesca continental a les àrees dels rius Caculuvar i Tchipumpunhime. Té un bon subministrament d'aigua i el sistema de fibra òptica ofereix avantatges importants en les comunicacions.

## Personatges

* Noémia Delgado (1933–2016), directora de cinema portuguesa.

## Referències

* ↑ Chibia al cens d'Angola
* ↑ COUCELO, Josefina Maria Costa Parreira Cruz - Caracterização de hábitos alimentares na Província da Huíla, Angola: contribuição para a elaboração de um guia alimentar

## Enllaços externs

* Web del municipi de Chibia
# Chibaïta

La chibaïta és un mineral de la classe dels minerals orgànics.

## Característiques

La chibaïta és un compost orgànic de fórmula química SiO₂·n(CH₄, C₂H₆, C₃H₈, i-C₄H$_{10}$) (n = 3/17 (max)). Va ser aprovada com a espècie vàlida per l'Associació Mineralògica Internacional l'any 2009. Cristal·litza en el sistema isomètric. La seva duresa a l'escala de Mohs es troba entre 6,5 i 7. També ha estat descrita com clathrasil. Altres clatrasils naturals són la bosoïta i la melanoflogita.

## Formació i jaciments

Va ser descoberta a Arakawa, a la ciutat de Minamiboso, dins la prefectura de Chiba (Japó). Es tracta de l'únic indret de tot el planeta on ha estat descrita aquesta espècie mineral.

## Referències

* ↑ «Chibaite» (en anglès). Mindat. [Consulta: 12 novembre 2020].
# Chris Cusiter

Chris Cusiter, nascut el 13 de juny de 1982 a Aberdeen (Escòcia) és un jugador de rugbi a XV escocès, evolucionant al lloc de mig de melé. L'abril de 2007, va signar un contracte de dos anys amb l'USAP de Perpinyà, on també hi ha el seu compatriota Nathan Hines. El seu primer partit internacional va ser el 14 de febrer de 2004 a Cardiff amb la selecció d'Escòcia contra Gal·les, perdent per 23 a 10.
Escriu regularment cròniques sobre el rugbi al lloc web de la BBC.

## Clubs professionals

* Border Reivers 2003-2007
* USAP (Perpinyà) 2007-

## Palmarès

* 31 partits amb la selecció escocesa des de 2004 (a dia al 15/04/2007).
* 1 assaig amb la selecció escocesa.
* Participació en 4 edicions del Torneig de les Sis Nacions
* 1 partit amb els Lleons britànics i irlandesos.

## Referències

* ↑ http://news.bbc.co.uk/sport1/hi/rugby_union/my_club/borders/6569381.stm
* ↑ http://news.bbc.co.uk/sport2/hi/rugby_union/scottish/6447381.stm
* ↑ http://www.itsrugby.fr/joueur_555.html

## Enllaços externs

* (francès) Estadístiques itsrugby.fr
# Charles Matthew Whish

Charles Matthew Whish (1795-1833) fou un empleat de la Companyia Britànica de les Índies Orientals que es va especialitzar en llenguatges indostànics i va descobrir alguns documents matemàtics importants de l'Escola de Kerala.

## Vida i Obra

Whish va estudiar al East India College, una escola fundada el 1806 per a formar els directius de la Companyia Britànica de les Índies Orientals. A part de lleis, matemàtiques i física, els seus estudiants aprenien idiomes i, en el cas de Whish, es va especialitzar en el malaiàlam, idioma parlat a Kerala (sud-oest de l'Índia).
Es va traslladar a viure a l'Índia, on va arribar a ser jutge penal a Cuddapah, ciutat en què va morir amb 38 anys.
A part d'haver escrit una gramàtica del malaiàlam, Whish és conegut per haver col·leccionat una sèrie de documents del segle xiv al XVI de matemàtics i astrònoms de l'escola de Kerala que mostraven que alguns matemàtics indis ja havien sigut conscients del càlcul infinitesimal abans que el matemàtics occidentals. El 1834, després de la seva mort, es va publicar el seu article titulat On the Hindú Quadrature of the Circle, and the infinite Series of the proportion of the circumference to the diameter exhibited in the four S'ástras, the Tantra Sangraham, Yucti Bháshá, Carana Padhati, and Sadratnamála en el que donava compte dels seus descobriments, tot i que no va ser fins al segle XX en què es van començar a estudiar les aportacions de l'escola de Kerala.

## Referències

* ↑ Joseph, pàgina 423.
* ↑ Parameswaran, pàgina 28.

## Bibliografia

* Joseph, George Gheverghese. The Crest of the Peacock: Non-European Roots of Mathematics (en (anglès)). Princeton University Press. ISBN 978-0-691-13526-7.
* Parameswaran, S. «Whish's Showroom Revisited» (en (anglès)). The Mathematical Gazette, Vol. 76, Num. 475, 1992, pàg. 28-36. ISSN: 0025-5572.

## Enllaços externs

* O'Connor, John J.; Robertson, Edmund F. «Charles Matthew Whish» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
# Censura de Google

Google i les seues empreses filials, tals com YouTube, han eliminat o omès informació dels seus servicis per complir amb les seues polítiques d'empresa, amb les exigències legals, i amb les lleis de censura dels governs.
Nombrosos governs han demanat a Google que censure el que es publica. El 2012, Google va dictaminar a favor de més de la meitat de les sol·licituds que es van rebre mitjançant ordres judicials i tocades telefòniques. No s'inclou la Xina i l'Iran que havien bloquejat completament el seu lloc web.

## Referències

* ↑ Rosen, Jeffrey «Google's Gatekeepers». The New York Times, 30-11-2008 [Consulta: 15 octubre 2016].
* ↑ Sonne, Paul. «Google's Censorship Juggle». The Wall Street Journal, 18-06-2012. Arxivat de l'original el 31 de juliol de 2017. [Consulta: 25 gener 2018].

## Enllaços externs

* Una llista d'enllaços afectats pel "Dret a Ser Oblidat" de la UE (anglès)
* Pakistan v/s Google Products Blogspot Caigut a Pakistan. (anglès)
# Cha-cha-chá

Cha-cha-chá és una pel·lícula espanyola de comèdia sentimental sobre infidelitats de parella dirigida per Antonio del Real el 1998.

## Sinopsi

Lucía (Ana Álvarez) i María (María Adánez) són dues amigues, molt joves i molt maques. Són íntimes des de nenes i ho comparteixen tot. Bé, tot menys Pablo (Jorge Sanz), el xicot de María a qui Lluïa festeja en secret... fins que aconsegueix emportar-se'l al llit. Malgrat la meravellosa nit d'amor, Pablo continua sent el promès de María i perquè deixi de ser-ho, Lucía maquina un pla enrevessat ... Si María s'enamora d'un altre noi, ella tindrà el camp lliure amb Pablo. Però aquest suposat noi ha de ser el més pròxim a l'home perfecte: maco, intel·ligent, sofisticat, culte simpàtic, alt... Per a dur a terme el "treball de seducció", Lucía contracta per sessions a Antonio (Eduardo Noriega), un maquíssim model professional que els seus modals, gustos i coneixements se situen en el pol oposat del que requereix l'ocasió. Lucía s'encarrega, personalment, d'instruir Antonio fins i tot en els detalls més íntims. Finalment, quan Lucía aconsegueix el seu propòsit, que María i Antonio tinguin una cita íntima, aquesta s'adona dels seus veritables sentiments cap a Antonio i cap a Pablo i intercanvien parelles.

## Repartiment

* Eduardo Noriega... Antonio
* Ana Álvarez... Lucia
* María Adánez... Maria
* Jorge Sanz... Pablo Cires
* Gabino Diego... Gustavo
* Marta Belaustegui... Marta
* Elisa Matilla… Dori

## Referències

* ↑ Cha-cha-chá a Fotogramas
* ↑ 'Cha-cha-chá' aborda con humor la falsedad en las relaciones personales, El País, 8 de juliol de 1998
* ↑ Cha-cha-chá a decine21.com
# Chavanac

* Per a altres significats, vegeu «Chavanac (Cruesa)».
Chavanac és un municipi francès del departament de Corresa, a la regió de Nova Aquitània.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2007 |
| 67 | 67 | 46 | 48 | 34 | 49 | 61 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 2001- | Catherine Houth | |

## Referències

* ↑ Toponímia occitana a lemosin.net i toponímia de la Corresa

## Vegeu també

* Altiplà de Millevaches